РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/291-19

3. децембар 2019. године

Б е о г р а д

На основу члана 84. став 8. Пословника Народне скупштине

Одбор за правосуђе, државну управу и локалну самоуправу подноси

**И Н Ф О Р М А Ц И Ј У**

О ПРВОМ ЈАВНОМ СЛУШАЊУ НА ТЕМУ

„ПРЕДЛОГ ЗАКОНА О УТВРЂИВАЊУ ЧИЊЕНИЦА О СТАТУСУ НОВОРОЂЕНЕ ДЕЦЕ ЗА КОЈУ СЕ СУМЊА ДА СУ НЕСТАЛА ИЗ ПОРОДИЛИШТА У РЕПУБЛИЦИ СРБИЈИ“

Одбор за правосуђе, државну управу и локалну самоуправу, на седници одржаној 13. новембра 2019. године, донео је одлуку о организовању јавног слушања на тему „Предлог закона о утврђивању чињеница о статусу новорођене деце за коју се сумња да су нестала из породилишта у Републици Србијиˮ, на предлог Петра Петровића, председника Одбора, заједно са Одбором за права детета. Јавно слушање је одржано 28. новембра 2019. године, у Малој сали Дома Народне скупштине.

Јавно слушање је почело у 12:05 часова.

Јавном слушању су присуствовали: Маја Гојковић, председница Народне скупштине, Петар Петровић, председник Одбора, Јелена Вујић Обрадовић, Неђо Јовановић, Татјана Мацура и Александра Мајкић, чланови и заменици чланова Одбора за правосуђе, државну управу и локалну самоуправу; Горица Гајић, Елвира Ковач, Соња Павловић, Предраг Јеленковић, Наташа Михајловић, Јасмина Каранац, Борка Грубор, Наташа Ст. Јовановић, Љубиша Стојмировић, Александра Јерков и Муамер Зукурлић, народни посланици; Fredrik Sundberg, руководилац Одељења за извршавање пресуда Европског суда за људска права, Катарина Недељковић, начелница одсека у Одељењу за извршење пресуда Европског суда за људска права; Марија Мићић Лазовић, представник Канцеларије Савета Европе у Београду; Чедомир Бацковић, помоћник министра правде, Јован Ћосић, помоћник министра правде; Владимир Чичаревић, Удружење „Родитељи несталих беба Србије“; Живан Мајсторовић, Горан Белојевић, Ана Пејић, Љубина Катић, Бранислав Мајсторовић, Марко Пејић, Удружењe родитеља несталих беба Војводине; Данило Ђурчић, Mирјана Новокмет, Рада Пантелић, Марија Маркановић, Никола Шегрт, Горан Рађеновић, Вукосава Балујев, „Београдска група родитеља несталих беба“; Радиша Павловић, Миланка Момчиловић, Вера Вукомановић, Млађан Радивојевић, Душица Лазић, Душка Мијајловић, Емина Младеновић, Љубиша Младеновић, Драган Илић, Ирена Илић, Мирјана Ђорђевић, Слађана Чеперковић, Снежана Стојановић, Горица Стојановић, Славица Младеновић, Гордана Ивановић, Слађана Манојловић, Удружењe за истину и правду о бебама; Милена Јанковић, Бранка Лазић, Милка Драгићевић, Јелена Јанковић, Марија Маринковић, Биљана Самарџић, Дринка Радоњић, Удружење за заштиту права родитеља који сумњају да су им деца отета у породилиштима и деце која траже биолошке родитеље "Нестале бебе Београда", Београд.

Председавајући Петар Петровић, председник Одбора за правосуђе, државну управу и локалну самоуправу поздравио је све присутне и отворио Јавно слушање, које је организовано у складу са чланом 83. и 84. Пословника Народне скупштине и посвећено Предлогу закона о утврђивању чињеница о статусу новорођене деце за које се сумња да су нестала из породилишта у Републици Србији.

Обавестио је присутне да је на јавно слушање позвао и господина Тобијаса Флесенкемпера, шефа Канцеларије Савета Европе у Београду, који није био у могућности да присуствује због раније преузетих обавеза, али да Канцеларју представља Марија Мићић Лазовић. Такође, рекао је да је била позвана и госпођ Зорана Јадријевић Младар, заменик државног правобраниоца, заступница Републике Србије пред Европским судом за људска права, која није била у могућности да присуствује јавном слушању, јер се од 24. новембра налази у Стразбуру на припремама за састанак Комитета министара Савета Европе.

Председавајући је изразио задовољство што на почетку реч може да да председници Народне скупштине, госпођи Маји Гојковић, која је истовремено и председник скупштинског Одбора за права детета.

**Маја Гојковић**, председница Народне скупштине захвалила се председнику Одбора на организовању Јавног слушања о овом веома важном Предлогу закона, који се већ дуже време налази у скупштинској процедури.

Изразила је захвалност у име Народне скупштине и у своје лично име на великом одзиву и показаној спремности за активно учешће у јавном слушању на тему Предлога закона о утврђивању чињенице о статусу новорођене деце за коју се сумња да су нестала из породилишта у Републици Србији.

Нагласила је да је од суштинске важности да сви учесници у овом поступку чују једни друге и разумеју све околности које су претходиле изради Предлога закона, као и фазу у којој се данас налази.

Посебно је истакла да јавно слушање пружа могућност да и народни посланици и представници свих релевантних институција, као и представници цивилног друштва са својим сугестијама, предлозима и критикама унапреде текст постојећег предлога закона који обухвата веома друштвено осетљиву и сложену материју.

Подсетила је да је ова тема присутна у нашој јавности више од неколико деценија, у ком периоду постоје и покушаји да се пронађе решење. Нагласила је да је Народна скупштина још 2005. године, формирала Анкетни одбор ради утврђивања истине о новорођеној деци несталој из породилишта у више градова у Србији и додала да усвајање закона постаје обавеза наше земље и на основу пресуде Европског суда за људска права која је донета 2013. године, у поступку Зорица Јовановић против Србије, са циљем да се осигура успостављање механизма како би се обезбедило појединачно обештећење свим родитељима.

Председница Скупштине је рекла да питање „несталих беба“ на веома осетљив начин утиче на велики број појединаца у нашем друштву, као и да је ова тема живи извор расправа, због чега је позвала да се расправи на јавном слушању приступи суштински и одговорно како би било могуће да се дође до озбиљних и реалних решења.

Председавајући се захвалио председници Народне скупштине Маји Гојковић и реч дао господину Фредрику Сундбергу, руководиоцу Одељења за извршавање пресуда Европског суда за људска права.

**Фредрик Сундберг** се захвалио председнику и члановима Одбора за правосуђе, државну управу и локалну самоуправу, као и председници Народне скупштине на позиву упућеном Одељењу за извршење пресуда Европског суда за људска права да присуствују овом јавном слушању.

Изразио је забринутост због изостанака неопходних корака за спровођење пресуде Зорица Јовановић против Србије, али и наду да ће након недавних парламентарних иницијатива Предлог закона бити ускоро и усвојен.

Истакао је да је Пресуда која је пред европску јавност изнела случај нестале деце донета 2013. година, као и да је коначна пресуда усвојена 2014. године, а да још увек не постоје сазнања о судбинама нестале деце.

Рекао је да је неопходно успоставити добре механизме за утврђивање чињеница, као и да је то сложен процес, посебно из разлога што се различите организације родитеља не слажу са модалитетима на који начин то може да се учини, што је на неки начин допринело да дође до кашњења у извршењу пресуде.

Изразио је став да различита мишљења, у суштини, нису опречна, већ се допуњују, али и да поједини захтеви нису могући, јер би ситуација у којој би утврђивање кривичне одговорности тамо где је она већ прописана законом, представљала озбиљно кршење забране повратног дејства закона.

Нагласио је да промена прописа која ће се односити на будућност представља део процеса који је сада у току, када је у питању доношење Закона о утврђивању чињеница о статусу новорођене деце за коју се сумња да су нестала из породилишта у Републици Србији, као и да систем у коме би Влада спроводила истрагу није могућ, већ је неопходно постојање независне институције.

Истакао је да је овај закон само први корак и представља основ онога што ће се заиста догодити ако се на ефикасан начин буде и спровео, нагласивши да добар систем утврђивања чињеница, истраге, као и њено спровођење представља најчешћи случај у Савету Европе.

Рекао је да Комитет министара увек прати спровођење реформи све док не постану потпуно ефикасне и делотворне, због чега се спроводе и многе накнадне реформе током процеса имплементације тек усвојених закона.

Посебно је истакао да кашњење са доношењем овог закона чини да овај проблем више није само српски проблем, већ да то постаје и европски проблем, као што је јасно наложено у ставу Комитета министара и других 46 чланица Савета Европе, које више немају разумевање за толико дуго одлагање извршења пресуде Европског суда за људска права.

Оценио је да су резултати до којих се долази на основу консултација са удружењима родитеља важни, као и да ће се са том праксом наставити.

Поручио је да ће се у Стразбур вратити са назнакама да у овом тренутку постоји конкретна перспектива за усвајање Предлога закона, можда уз амандмане који ће произаћи из данашњег јавног слушања.

**Чедомир Бацковић**, помоћник министра правде истакао је да је Министарство правде добило задатак да пресуду Европског суда за људска права „Јовановић против Србије“ изврши у једном делу, припремом законског текста, који треба да представља лекс специјалис и који ће покушати да исправи нешто што изгледа као системски пропуст, нагласивши да Министарство правде са самим проблемом и његовим настанком нема никакве везе.

Рекао је да је Предлог закона урађен по правилима професије, у доброј вери на основу различитих мишљења, ставова и идеја потеклих од најразличитијих лица и институција.

Нагласио је да је у Предлогу закона, који је тема Јавног слушања, Министарство правде пошло од претпоставке да ће се институције које буду учествовале у примени овог закона, а то је и полиција, и здравствене установе, и тужилаштва, и судови, радити свој посао онако како треба.

Председавајући је пре отварања дискусије након уводних излагања рекао да је Одбор за правосуђе, државну управу и локалну самоуправу на својој седници, одржаној пре неколико дана, донео одлуку да време дискусије ограничи на пет минута да би што више учесника могло да добије реч у дискусији, као и да ће јавно слушање трајати до 14,00 часова.

Такође истакао је да редослед по коме ће позивати представнике удружења да узму учешће у дискусији, није прављен по значају удружења, након чега је реч дао Владимиру Чичаревићу, представнику Удружења родитељи несталих беба Србије.

**Владимир Чичаревић** из Удружења „Родитељи несталих беба Србије“ затражио је доношење „закона о украденим бебама“, односно доношење закона који треба да реши трговину децом, која, по његовим речима још увек постоји у Србији.

Рекао је да његово удружење пет година тражи да буде донет лекс специјалис који ће имати истрагу, кривичну одговорност и који ће имати ретроактивно дејство.

Посебно је истакао да овај Предлог закона треба да буде повучен из процедуре, као и да је потребно да се сва релевантна министарства укључе у разговор са удружењима родитеља нестале деце како би био донет нов предлог закона. Он је оценио да крађа беба треба да буде тема број један у Србији.

**Ана Пејић** из Удружења родитеља несталих беба Војводине истакла је да поступак у вези са решавањем питања нестале деце предуго траје и изнела уверење да је и Предлог закона који је тема Јавног слушања израђен само да би се удовољило захтевима Савета Европе.

Истакла је да је овај предлог закона недоречен, јер се, по њеном мишљењу, оставља могућност манипулације члановима закона ради доношења одлука да није било могуће утврдити статус деце за коју се сумња да су нестала из породилишта.

Посебно је указала на мањкавост предлога закона у делу у коме се прописује да је решење којим судија констатује да није било могуће утврдити статус детета за које се сумња да је нестало коначно, што значи да ни евентуално проналажење детета након што је решење донето, не би могло да буде основ за правно успостављање односа родитеља и детета.

Изразила је незадовољство и одредбама Предлога закона којим се прописује правична новчана накнада која не може да се досуди у износу већем од 10.000 евра у динарској противвредности и која се исплаћује из буџета Републике Србије, јер сматра да тако може бити утврђиван произвољан износ, који ће се разликовати од случаја до случаја.

Нагласила је да је трећа исправка коју тражи њено удружење, да се дозволи правни лек, који би се користио у случају да се докаже да је судија био пристрастан и да је повредио материјално право, ако дође до промене власти, па дођу неки нови људи, ако дете буде пронађено, ако се појаве неки нови сведоци, нови догађаји, нове чињенице.

Истакла је да је неопходно формирати такав ДНК регистар где би стручно лице било на челу базе података која треба да буде доступна свима.

Излагање је завршила изразивши наду да уколико закон и буде усвојен, да ће то представљати само почетак, али да пре усвајања, Предлог закона мора да претрпи значајне измене.

**Милена Јанковић** из Удружења за заштиту права родитеља који сумњају да су им деца отета у породилишту и деце која траже биолошке родитеље – Нестале бебе Београда истакла је да је доношење Предлога закона почетак решавања проблема кроз институције система, али да то није довољно и да овај Предлог закона, какав је сада, неће бити пут да се успостави механизам да се ово питање реши на трајан начин.

Рекла је да је њено Удружење поднело предлоге амандмана посланичким групама у Народној скупштини и као највећу замерку навела сам циљ Предлога закона, за који сматра да мора да се прошири тако да буду решени сви случајеви где постоји основана сумња да је дошло до нестанка деце у породилишту и да се предвиде евентуално и будуће такве ситуације.

Изнела је став да овим законом треба да буде уређено поступање државних органа у случају када суд у судском поступку утврди да не може да утврди статус детета, рекавши да одлука суда не може да буде коначна, већ да се мора омогућити двостепеност одлучивања.

Излагање је завршила обративши се народним посланицима са захтевом да буде формирано радно тело за израду новог предлога закона у чијем раду би учествовали сви релевантни чиниоци како би се дошло до решења прихватљивих и за државу и за родитеље.

**Радиша Павловић** из Удружења за истину и правду о бебама је истакао да се на Србију врши притисак, јер су и земље ЕУ умешане у трговину несталом децом из Србије.

Рекао је да је потребно да кроз измене Закона о јавном тужилаштву буде предвиђено формирање посебног тужилаштва, које би након што му буду предочени докази могло да покреће кривичне поступке.

Оптужио је правосуђе у Србији за корумпираност и навео да ниједан судија не може сам да решава овакве случајеве, већ је потребан заједнички рад са полицијом и родитељима.

Изнео је став да овај предлог закона не треба да буде стављен на дневни ред Народне скупштине.

**Мирјана Новокмет** из Удружења „Београдска група родитеља несталих беба“ поручила је да родитељи већ 17 година постављају бројна питања на која до данас немају одговор и оценила да овакав Предлог закона није прихватљив за родитеље, посебно јер је урађен без јавне расправе и без уважавања предлога родитеља.

Затражила је увођење истраге са посебним овлашћењима у решавању случајева нестале деце, јер постојећим Предлогом се не истражује шта се са децом стварно десило.

Истакла је да је овај предлог закона неприхватљив и зато што не регулише ситуацију, нити правне последице у случајевима када би био утврђен статус детета да је дете живо, као и зато што нема независног тела са одговарајућим овлашћењима које ће да надзире механизам, како је то наложено у пресуди Европског суда, те зато што није обухватио децу која сумњају у своје биолошко порекло и која можда траже своје родитеље.

Изнела је став да је Предлог закона неприхватљив и због члана 21. став 3. који прописује да ако не могу да се утврде чињенице које објашњавају шта се са несталим новорођеним дететом догодило, суд решењем констатује да не може да се утврди статус несталог новорођеног детета, чиме се, по њеном мишљењу, само продужава неизвесност, патња, бол и агонија родитеља, те да на овај начин опет не би била испуњена пресуда Европског суда.

На основу свега наведеног затражила је повлачење овог предлога закона из процедуре и истакла да су они за сарадњу. Предлажила је формирање радног тела у којем би сви релевантни учесници израдили или амандмане којима би се поправио овај предлог закона или би се написао нов закон којим би били задовољни сви оштећени родитељи и њихове породице.

У дискусији су такође учествовали и народни посланици Татјана Мацура, др Александра Јерков, Соња Павловић, Горица Гајић, Муамер Зукорлић, Наташа Михаиловић Вацић, професор Медицинског факултета у Београду Горан Белојевић, Фредрик Сундберг, као и председник Одбора Петар Петровић.

**Татјана Мацура** је истакла да је изостала јавна расправа у процесу израде овог предлога закона и објаснила да је један предлог овог закона, готово у идентичном облику, већ био у скупштинској процедури 2016. године, када су заинтересовани народни посланици подносили амандмане.

Изнела је став да овај предлог закона не може бити побољшан предлагањем амандмана, јер неће бити решен проблем родитеља који сумњају да су им деца нестала или желе потврду да су им деца преминула, како би сазнали истину, коју може да обезбеди само спровођење истраге, коју овај предлог закона не предвиђа.

Рекла је да овај предлог закон не решава питање несталих беба и изразила уверење да ће се због одредбе члана 21. став 3. све свести на надокнаду бола родитеља одређеном сумом новца.

Указала је на недовољно добру примену закона у Републици Србији генерално и изразила уверење да ће тако бити и са овим законом.

Дискусију је завршила затраживши од представника Министарства правде да укажу на конкретне измене које су наговештене када је у питању овај предлог закона и изнела став да Предлог закона о утврђивању чињеница о статусу новорођене деце за коју се сумња да су нестала из породилишта у Републици Србији не сме да дође на дневни ред седнице Народне скупштине у оваквом облику и без јавне расправе која ће се спровести.

**Александра Јерков** је истакла да је основни проблем овог предлога закона тај што он родитељима не нуди чак ни могућност да икада дођу до истине шта се десило са њиховом децом.

Рекла је да је прошло шест година од како је донета пресуда Европског суда за људска права и пет година од како је наступио рок који је Европски суд за људска права дао Србији да имплементира механизме.

Истакла је да је у претходних пет година тражила од Народне скупштине да буде измењен Кривични законик, тако да кривично дело „крађе беба“ не застарева, али тај предлог никада није био прихваћен.

Нагласила је да доношење закона о утврђивању чињеница о статусу новорођене деце за коју се сумња да су нестала из породилишта у Републици Србији не треба да буде донет зато што представља обавезу према Савету Европе.

**Соња Павловић** је истакла да овај предлог закона треба вратити на дораду, испоштовати процедуру са јавном расправом, усвојити и чути све амандмане свих предлагача и стручних лица, јер поднети амандмани ретко буду усвојени.

Поновила је став да овај предлог закона не сме да буде стављен на дневни ред седнице Народне скупштине, док не буде у форми која ће задовољити оштећене стране, дати истину родитељима и дати истину свим грађанима Србије.

**Горица Гајић** је рекла да је поред тога што је народни посланик и директор Центра за социјални рад, те да се и у њеној породици десио случај нестанка бебе из Крагујевачког породилишта.

Захвалила се свим родитељима који су упорно и истрајно настојали да дођу до истине и да ова тема буде у сфери интересовања државних органа

Као и претходни говорници, изразила је незадовољство због чињенице да није била организована јавна расправа у вези са овом темом и затражила од предлагача закона да га повуку из скупштинске процедуре, како би био дорађен у складу са конструктивним предлозима који су изнети.

**Муамер Зукорлић** је изразио задовољство што парламент Републике Србије има капацитета да се суочи са овим веома горким проблемом.

Истакао је да тема „несталих беба“ треба да буде заједничка и да уједини власт и опозицију, као и да у реторици и политичком дискурсу у вези са овом темом треба потпуно елиминисати уобичајене размирице и обрачуне на релацији власти и опозиције.

Нагласио је да је један од кључних принципа за свако друштво у микро или макро систему да се на најслабијима доказује људскост, а не постоје слабији од беба.

Указао је да нема смисла све што се чини из области права, економије и других сектора живота уколико се на овом питању погреши, односно да се мора оставити могућност следећег корака.

Изнео је препоруку да се не жури са доношењем закона којим оштећени нису задовољни, као и да мора да се створи уверење да су ово друштво и држава учинили све што су могли.

**Наташа Михаиловић Вацић** је поручила свима да мора да се води рачуна о оним грађанима на које се овај закон односи.

Замолила је колеге народне посланике и представнике Министарства правде посебно, да се ангажују на проналажењу решења која ће задовољити обе стране.

**Горан Белојевић** професор Медицинског факултета у Београду указао је на сумњу коју његова супруга и он имају, да им је новорођена кћер отета у државном породилишту у Чачку, 17. фебруара 1982. године.

Рекао је да је хришћанин који је положио Хипократову заклетву, због чега су Божији закон и етика за њега изнад сваког земаљског закона.

**Фредрик Сундберг** је истакао да је било импресивно, занимљиво и конструктивно имати овакву размену мишљења и слушати оваква излагања у парламенту.

Рекао је да он не представљам себе лично, већ да је пренео оно што је донето и о чему је одлучило 46 земаља чланица Савета Европе.

Појаснио је да треба раздвојити забринутост због постојања трговине бебама, чиме се баве институције у Србији које се боре против овога проблема, од садржине Предлога закона чија је сврха да се обезбеди обештећење за оне који су жртве свега што се десило.

Нагласио је да би многи од предлога који су се чули могли бити укључени у Предлог закона. Изразио је разумевање због забринутости која је изречена у вези са базом података ДНК која и по његовом мишљењу треба да буде под независним руководством. Рекао је да је с тим у вези и питање да ли треба да постоји специјализовано тужилаштво које би се бавило истрагама или се треба ослонити на полицију. Изнео је мишљење да са Владом може да се разговара о томе шта је најбоље решење.

Изразио је захвалност на искреним и разумљивим емоцијама које су показане током излагања учесника и идејама које су изнете током расправе.

**Петар Петровић** је пре закључења расправе обавестио присутне да нико од народних посланика који су учествовали у дискусији и који су изложили своје предлоге, сугестије и критике на постојећи Предлог закона није присуствовао седници Одбора за правосуђе, државну управу и локалну самоуправу, на којој је разматран Предлог овог закона у начелу.

Председавајући се захвалио свим учесницима у дискусији и закључио Јавно слушање на тему „Предлог закона о утврђивању чињеница о статусу новорођене деце за коју се сумња да су нестала из породилишта у Републици Србијиˮ

Јавно слушање је завршено у 14:05 часова.

НАПОМЕНА: На Јавном слушању су вођене стенографске белешке, које чине саставни део ове информације.

ПРЕДСЕДНИК ОДБОРА

Петар Петровић